
Text rozhodnutia
Súd: Krajský súd Prešov Spisová značka: 2Sd/19/2014 Identifikačné číslo súdneho spisu: 8014200380 Dátum vydania rozhodnutia: 11. 03. 2014 Meno a priezvisko sudcu, VSÚ: JUDr. Katarína Morozová Nemcová ECLI: ECLI:SK:KSPO:2014:8014200380.1 Uznesenie Krajský súd v Prešove v právnej veci navrhovateľky M. W., r.č. XXX XXX/XXXX, trvale bytom XXX XX C. XXX, proti odporkyni Sociálnej poisťovni Bratislava, Ul. 29. augusta č. 8, 813 63 Bratislava o invalidný dôchodok takto r o z h o d o l : Opravný prostriedok o d m i e t a . N e p r i z n á v a účastníkom náhradu trov konania. o d ô v o d n e n i e : Navrhovateľka sa návrhom doručeným dňa 23. januára 2014 odporkyni domáhala preskúmania zákonnosti rozhodnutia odporkyne zo dňa 27. augusta 2013 č. XXX XXX XXXX, ktorým jej bola zamietnutá žiadosť o invalidný dôchodok zo dňa 06. augusta 2013. Z obsahu spisu odporkyne súd zistil, že rozhodnutie odporkyne bolo v zmysle poštových podmienok navrhovateľke doručený dňa 10. septembra 2013 a navrhovateľka podala návrh na preskúmanie citovaného rozhodnutia dňa 21. januára 2014, teda po uplynutí zákonnej 30-dňovej lehoty uvedenej v poučení rozhodnutia odporkyne. Podľa § 250m ods. 2 O.s.p., návrh sa podáva na príslušnom súde v lehote tridsiatich dní od doručenia rozhodnutia, pokiaľ osobitný zákon neustanovuje niečo iné. Návrh je podaný včas aj vtedy, ak bol podaný v lehote na orgáne, ktorý vydal rozhodnutie. Ak rozhodnutie neobsahuje poučenie o opravnom prostriedku alebo ak obsahuje nesprávne poučenie, možno ho napadnúť do šiestich mesiacov od jeho doručenia. Vzhľadom na to, že opravný prostriedok bol podaný na pošte C. na prepravu až 21. januára 2014 je zrejmé, že opravný prostriedok je podaný oneskorene. Podľa § 250p O.s.p., ak je návrh podaný oneskorene súd uznesením opravný prostriedok odmietne. Vzhľadom na uvedené skutočnosti podľa citovaného ustanovenia § 250p O.s.p. opravný prostriedok ako oneskorene podaný odmietol. Účastníkom náhradu trov konania nepriznal, lebo odmietnutie opravného prostriedku je treba považovať za neúspech navrhovateľa v konaní a odporkyňa zo zákona nemá nárok na náhradu trov konania a to podľa § 250k ods. 1 O.sp. v spojení s ustanovením § 250l ods. 2 O.s.p. Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Prešove, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

